**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.10.2019, ora 08.00 – 26.10.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.10.2019, ora 07.00**

**RÂURI**

**Debitele au fost, în general, staționare.**

Debitele se situează în general la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Timiș superior, Nera, Cerna, Jijia, Bârlad, unii afluenţi ai Someșului (Sălăuța, Ilișua, Lonea, Fizeș, Lăpuş), ai Crișurilor (Cigher, Valea Roșie, Holod), Mureșului (Comlod, Iara, Hășdate, Vișa, Domald, Secaș, Sebeș, Ampoi, Strei, Râul Mare, Râul Galben), Jiului (Coșuștea, Amaradia) şi Oltului mijlociu și inferior (Ghimbășel, Breaza, Hârtibaciu, Lotru, Cungrișoara, Beica, Olteț).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare.**

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 25.10.2019 – 26.10.2019 a fost în scădere ușoară, având valoarea de 2200 m3/s**, sub media multianuală a lunii octombrie (3850 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere uşoară (2150 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 25.10.2019, ora 09.00 –26.10.2019, ora 06.00**

**ÎN ŢARĂ**

Vremea a fost caldă în cea mai mare parte a țării, chiar deosebit de caldă în regiunile intracarpatice, unde cerul a fost mai mult senin. În regiunile extracarpatice și în estul Transilvaniei, în prima parte a zilei și în a doua parte a nopții a fost nebulozitate joasă și ceață, pe arii restrânse asociată cu burniță, iar în Moldova și în nordul Dobrogei, acestea au persitat pe parcursul întregului interval și ca urmare valorile termice diurne s-au situat în jurul normelor. Temperaturile maxime au fost cuprinse între 9 grade la Piatra Neamț și 28 de grade la Câmpeni. La ora 06.00, valorile termice se încadrau între -3 grade la Miercurea Ciuc și 17 grade la Șiria.

***Observaţie:*** *de ieri dimineață de la ora 06.00 au fost în vigoare 12 atenționări cod galben pentru fenomene meteorologice periculoase imediate, privind vizibilitatea redusă emise precum urmează:*

*- 4 de SRPV Bacău;*

*- câte 3 de SRPV Craiova și respectiv CNPM pentru Muntenia;*

*- 2 de SRPV Sibiu.*

**LA BUCUREŞTI**

Vremea a devenit caldă în orele amiezii. În prima parte a zilei și spre sfârșitul nopții, ceața și nebulozitatea joasă au persistat, dar în restul intervalului cerul a fost degajat. Vântul a suflat slab. Temperatura maximă a fost de 19 grade la Afumați și 20 de grade la Filaret și Băneasa, iar la ora 06.00 se înregistrau 8 grade la Afumați, 9 grade în Băneasa și 11 grade la Filaret.

**3. Prognoza meteorologică în intervalul 26.10.2019, ora 09.00 –27.10.2019, ora 09.00**

**ÎN ŢARĂ**

Vremea va fi în general frumoasă, iar în orele amiezii deosebit de caldă pentru această dată, cu precădere în regiunile intracarpatice. Cerul va fi mai mult senin, exceptând zonele joase de relief din sudul și estul țării, unde local în primele ore ale intervalului și noaptea se va semnala nebulozitate joasă sau ceață, izolat asociată cu burniță. Vântul va sufla slab până la moderat. Temperaturile maxime se vor încadra între 15 și 25 de grade, ușor mai ridicate în vest și sud-vest, iar minimele vor fi cuprinse între -3 grade în depresiunile din estul Transilvaniei și 14 grade în Dealurile de Vest.

**LA BUCUREŞTI**

Valorile termice se vor menține mai ridicate decât în mod normal pentru ultima decadă a lunii octombrie. Cerul va fi mai mult senin, exceptând primele ore ale zilei și din nou noaptea, când va fi nebulozitate stratiformă sau ceață. Vântul va sufla în general slab. Temperatura maximă se va situa în jurul valorii de 22 de grade, iar cea minimă va fi de 8...10 grade.

1. ***CALITATEA APELOR***

**2.1. Pe fluviul Dunărea**

***Administrația Națională Apele Române*** revine cu informaţii privind poluarea cu motorină (circa 60 l) a acvatoriului VARD Tulcea, care s-a produs în data de 22.10.2019, la ora 22:00, în urma unor manevre de transfer carburant, efectuate de S.C. HERCULES S.A. Brăila.

S-a intervenit cu material absorbant biodegradabil tip Spilsorb şi au fost prelevate probe de apă. Acţiunea de colectare a poluantului se află în desfăşurare, poluarea fiind redusă în proporţie de 90%.

**2.2. Pe râurile interioare**

***Administrația Națională Apele Române*** informează că în data de 25.10.2019, în jurul orei 13:30, a fost semnalată prezenţa unor irizaţii de spumă albă pe o distanţă de aproximativ 50 m, pe suprafaţa apei râului Crişul Repede, în zona podului Sovata, din municipiul Oradea, judeţul Bihor. Echipa de intervenţie din cadrul A.B.A. Crişuri s-a deplasat la faţa locului. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 24.10.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Garda Naţională de Mediu - Comisariatul Judeţean* Mureş** informează telefonic în data de 25.10.2019, la ora 14:30, despre izbucnirea unui incendiu la depozitul de deşeuri din municipiul Sighişoara, judeţul Mureş. Incendiul a fost stins în jurul orei 16:00.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea în data de 23.10.2019, la ora 14:00, unui incendiu de litieră pe raza Ocolului Silvic Filiaşi, în zona localităţii Argetoaia, judeţul Dolj. A fost afectată o suprafață de 1,61 ha, în fond forestier proprietate publică de stat. Incendiul a fost stins în aceeaşi zi, la ora 18:00, de personalul silvic, pompieri şi cetăţeni. Incendiul a izbucnit din cauza focului propagat din zona limitrofă pădurii.

***Garda Forestieră Timişoara*** informează despre producerea următoarelor incendii de litieră:

- incendiul izbucnit în data de 25.10.2019, la ora 07:00, pe raza Ocolului Silvic Mehadia, în zona localităţii Cornereva, judeţul Caraş-Severin, care a afectat o suprafață totală de 7,0 ha, în fond forestier proprietate publică de stat, este în desfăşurare;

- incendiul izbucnit în data de 24.10.2019, la ora 10:45, pe raza Ocolului Silvic Mehadia, în zona localităţii Cornereva, judeţul Caraş-Severin, care a afectat o suprafață totală de 14,0 ha, în fond forestier proprietate publică de stat, este în desfăşurare;

- incendiul izbucnit în data de 24.10.2019, la ora 18:00, pe raza Ocolului Silvic Brad, în zona localităţii Vaţa de Jos, judeţul Hunedoara, care a afectat o suprafață totală de 1,5 ha, în fond forestier proprietate publică de stat, a fost stins în aceeaşi zi, la ora 23:30, de personalul silvic.

Incendiile au izbucnit din cauza focului propagat din zona limitrofă pădurii.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.10.2019-25.10.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE